Drie EU-leiers sê Brexit sal nie Europa breek nie – praag.co.za
Italië se eerste minister, Matteo Renzi, die Duitse kanselier, Angela Merkel en Frankryk se pres. Francois Hollande het Maandag op die vliegdekskip, die Guiseppe Garibaldi, byeengekom om oor die Europese Unie (EU) se toekoms en Brittanje se uittrede uit die EU te beraadslaag.
Die vliegdekskip, een van die geboorteplekke van die droom vir 'n verenigde en geïntegreerde Europa, was by die Italiaanse eiland, Ventotene, vasgemeer. Die leiers het onderneem om die EU te versterk ná Brittanje se vertrek.
"Baie het gedink dis verby met die EU ná Brexit, maar dit is nie hoe sake staan nie, het Renzi gesê.
Die EU is volgens hom die "antwoord" vir Europa se probleme en verseker "vrede, welvaart en vryheid".
Volgens Merkel is die EU uit sommige van die "donkerste oomblikke van die Europese geskiedenis" gebore, 'n verwysing na die Tweede Wêreldoorlog.
Sy sê die tyd het aangebreek om 'n "beter bladsy" in Europese geskiedenis te skryf.
Hollande van Frankryk het gewaarsku dat Europa gevaar loop om gefragmenteer te word en dat verdeeldheid voorkom moet word.
Dit het 'n "nuwe impuls" op drie fronte naamlik die ekonomie, verdediging en veiligheid nodig en werk- en opvoedkundige geleenthede moet vir jong mense geskep word.
In 'n simboliese gebaar het die Italiaanse premier sy gaste na die graf van Altiero Spinelli, 'n stigtersvader van die ideaal van Europese integrasie, geneem. Renzi het gesê die vergadering was daarop gemik om 'n gemeenskaplike siening oor die EU se toekoms te vorm vóór 'n spitsberaad van die oorblywende 27 lidlande op 16 September in Bratislawa begin.
Europa se ekonomiese vooruitsigte, djihadistiese aanvalle, die toestroming deur migrante, die Siriese konflik en betrekkinge met Rusland en Turkye was ook op die leiers se sakelys.
Skrywer praagGepubliseer op 24 Augustus 2016 Kategorieë Internasionale nuus, NuusSleutelwoord Duitsland, EU, europa, Frankryk, Immigrasie, integrasie, ISIS, Italië